作者:戴叔倫
標題:同兗州張秀才過王侍禦參謀宅賦十韻
內容:十年官不進，斂跡無怨咎。漂蕩海內遊，淹留楚鄉久。因參戎幕下，寄宅湘川口。翦竹開廣庭，瞻山敞虛牖。閑門早春至，陋巷新晴後。覆地落殘梅，和風嫋輕柳。逢迎車馬客，邀結風塵友。意愜時會文，夜長聊飲酒。秉心轉孤直，沈照隨可否。豈學屈大夫，憂慚對漁叟。